**ÄI1 Tyypillisimmät sanoma- ja aikakauslehtien tekstilajit**

**Artikkeli** tarkoittaa yksittäistä uutista laajempaa asiatekstiä, joka yleensä käsittelee jotain rajattua aihetta ja jonka on kirjoittanut lehden toimittaja. Artikkelin sävy on pohtiva ja se pyrkii esittelemään erilaisia näkökulmia aiheeseen. Sille onkin tyypillistä useiden eri lähteiden käyttö ja moniäänisyys. Esimerkiksi aikakauslehtien sisällön pääosa (mainoksia lukuun ottamatta) koostuu yleensä artikkeleista. Myös [tietosanakirjat](http://fi.wikipedia.org/wiki/Tietosanakirja) koostuvat artikkeleista. Tieteellisessä lehdessä tai tietosanakirjassa julkaistavaa artikkelia koskevat erityiset vaatimukset. Artikkelin sisällön täytyy olla tieteelliset normit täyttävä: perustua tieteelliselle tutkimukselle sekä mainituille lähteille.

**Arvostelun** eli **kritiikin** tarkoituksena on arvosteltavan asian, tuotteen tai taideteoksen sisällön sekä rakenteen esittely että sen [arvon](http://fi.wikipedia.org/wiki/Arvo) tutkiminen, pohtiminen ja määrittely. Tavallisesti arvosteltava teos suhteutetaan arvostelussa omaan tuotannon-, taiteen- tai tieteenalaansa sekä osaksi tekijänsä muuta tuotantoa. [Arvostelija](http://fi.wikipedia.org/wiki/Arvostelija) eli kriitikko on alansa asiantuntija.

**Ilmoituksen** (kuten työpaikka- tai kilpailuilmoituksen) tehtävä on – usein mainoksilta lainatuin keinoin - herättää kohdeyleisön huomio ja tiedottaa ilmoituksen aiheesta.

**Kolumni** on [sanoma](http://fi.wikipedia.org/wiki/Sanomalehti)- tai [aikakauslehdessä](http://fi.wikipedia.org/wiki/Aikakauslehti) omalla palstallaan säännöllisesti julkaistava lyhyt kirjoitus, jossa lehden [toimittaja](http://fi.wikipedia.org/wiki/Toimittaja) tai avustaja esittää oman mielipiteensä jostakin ajankohtaisesta aiheesta. Kolumnisteiksi pyydetään usein poliitikkoja tai muita julkisuuden henkilöitä. Kolumneissa käytetään usein tyylikeinoina ironiaa tai huumoria. Kolumnin tyylilajiin kuuluu myös se, että kirjoittajalla on oikeus piikitellä ja esittää olevansa oikeassa. Kolumnin kirjoittajaa kutsutaan kolumnistiksi.

**Kommentti** on kantaa ottava selostus, jossa kommentin kirjoittaja (usein toimittaja) referoinnin lisäksi esittää omia ajatuksiaan aiheesta. Se on niin kutsuttu kainaloteksti eli esiintyy alkuperäisen kohteen, yleensä uutisen, vieressä. Kommentti voi antaa lisätietoja ja esittää kritiikkiä tai vastaväitteitä alkuperäiseen aiheeseen liittyen.

**Mainos** tähtää yleensä [myynninedistämiseen](http://fi.wikipedia.org/wiki/Myynninedist%C3%A4minen), eli tavoitteena on yksinkertaisesti myydä joko heti tai myöhemmin. Mainoksilla tiedotetaan tavaroista, palveluista, aatteista ja ihmisistä. Kuvat ovat olennainen osa mainontaa. Mainonnan avulla luodaankin brändejä eli tavaramerkkien ja tuotteen muiden aineettomien ominaisuuksien muodostamia mielikuvakokonaisuuksia. Myös ihmisestä voidaan tehdä ns. [brändi](http://fi.wikipedia.org/wiki/Br%C3%A4ndi).

**Antimainokseksi** kutsutaan tekstilajia, jossa kilpailevasta tuotteesta tai toiminta- tai ajattelumallista tuodaan esiin kielteisiä piirteitä mainonnan keinoin.

**Mielipidekirjoitukset** ovat kantaa ottavia tekstejä, jotka muistuttavat keskustelua. Mielipideteksti voi olla maltillinen tai jyrkkä. Maltillinen kirjoittaja tuo vastapuolen näkemykset esiin myönnyttelevään sävyyn, mutta kumoaa ne sitten sopivin sanankääntein. Jyrkästi kantaa ottavissa tai vaikuttamaan pyrkivissä kirjoituksissa vastapuolen käsityksiin suhtaudutaan torjuvammin tai niitä ei edes tuoda esille.

Mielipidekirjoituksen rakenne on usein seuraavanlainen: 1) ongelman esittely (usein ajankohtainen esimerkki), 2) teesi eli kirjoittajan kannanotto, 3) perustelut (ja mahdolliset vastaperustelut, jotka kirjoittaja kumoaa), 4) johtopäätös ja 5) toimenpide-ehdotus tai vetoomus. **Vastineessa** mielipidekirjoituksen taustana ovat samalla forumilla aiemmin esitetyt mielipiteet, joita kirjoittaja puntaroi ja joiden rinnalle hän asettaa omat käsityksensä.

**Pakina** on lyhyt, kevyehkö ja huvittava kirjoitus, joka yleensä ilmestyy säännöllisesti vakiopaikalla sanoma- tai aikakauslehdessä. Pakina on usein ajankohtainen mielipideteksti. Pakinassa on [kolumnia](http://fi.wikipedia.org/wiki/Kolumni) enemmän sanataiteellisia piirteitä. Pakinat huvittavat monin keinoin: [komiikalla](http://fi.wikipedia.org/wiki/Komedia), [ironialla](http://fi.wikipedia.org/wiki/Ironia), [satiirilla](http://fi.wikipedia.org/wiki/Satiiri) ja [parodialla](http://fi.wikipedia.org/wiki/Parodia_%28huumori%29). Usein pakinat ovat kielellisesti oivaltavia. Pakinan kirjoittajaa kutsutaan pakinoitsijaksi.

**Pääkirjoitus** on [sanoma-](http://fi.wikipedia.org/wiki/Sanomalehti) ja [aikakauslehden](http://fi.wikipedia.org/wiki/Aikakauslehti) aloitussivulla sijaitseva, [päätoimittajan](http://fi.wikipedia.org/wiki/P%C3%A4%C3%A4toimittaja) hyväksymä [mielipidekirjoitus](http://fi.wikipedia.org/w/index.php?title=Mielipidekirjoitus&action=edit&redlink=1), joka kertoo lehden kannan ajankohtaiseen aiheeseen. Käsiteltävä aihe on tavanomaisesti lehden samassa numerossa ilmestynyt [uutinen](http://fi.wikipedia.org/wiki/Uutinen). Usein toimitus päättää yhteisesti pääkirjoituksen aiheen ja sen kirjoittajan. Suurissa lehdissä pääkirjoituksen tekee erityinen artikkelitoimittaja ja pienemmissä päätoimittaja tai aiheen parhaiten tunteva toimittaja. Aikakauslehdissä pääkirjoitusta voidaan käyttää lehden sisällön lyhyeen esittelyyn.

**Reportaasi** on **laaja kuvista ja tekstistä koostuva tekstikokonaisuus**. Se ei välttämättä ole tuore ja ajankohtainen samalla tavalla kuin uutinen. Se sisältää tausta- ja oheistietoa, eläytyvää kuvailua ja tarkkaa havainnointia. Yleensä reportaasi yhdistää faktaa, haastatteluja sekä tekijän henkilökohtaisia havaintoja ja ajatuksia. Se on moniääninen tekstilaji, ja tyyliltään se voi olla joko neutraali, viihteellinen tai kantaa ottava.

**Uutinen** on ajankohtaisesta aiheesta kirjoitettu informoiva teksti, jonka oletetaan vastaavan mitä-, missä-, milloin-, miksi-, miten- ja kuka-kysymyksiin. Uutisen rakennetta voidaan kutsua kärjellään seisovaksi kolmioksi, sillä uutisissa tärkein asia kerrotaan aina ensin ja juttua syventävät asiat vasta sen jälkeen. Uutinen koostuu kolmesta eri osasesta: otsikosta, ingressistä eli johdannosta

(noin 2–4 virkkeen pituinen tekstin aloitus, joka kertoo tulevan kirjoituksen aiheen sekä pääajatuksen) ja uutiskertomuksen sisältävästä leipätekstistä. Lopussa voi olla myös lisätietoja uutisen aiheesta.

Muuta:

**Kainalojuttu** tarkoittaa laajemman juttukokonaisuuden yksittäistä osaa. Useimmiten se on uutisten taustajuttu tai toimittajan kommenttipuheenvuoro, joka erotetaan varsinaisesta pääjutusta tai uutistekstistä taittamalla se samalla sivulle tämän "kainaloon" tai laatikkoon.

**Nosto** tarkoittaa tekstikokonaisuudesta irroitettua, usein suurennettua ja tummennettua

lyhyttä katkelmaa (useimmiten yksi virke), jonka tarkoitus on houkutella (usein provosoiden) lukijaa lukemaan koko juttu. Noston alussa ja lopussa saatetaan käyttää lainausmerkkejä.

**Väliotsikot** jakavat tekstin asiakokonaisuuden osiin ja helpottavat näin lukemista.